b'\n_START_ARTICLE_\nJinx\n_START_SECTION_\nZgodovina\n_START_PARAGRAPH_\nSkupino je ustanovil kitarist Coco Mosquito (pravo ime Gordan Muratovi\xc4\x87), v \xc4\x8digar demo studiu so se zbirali \xc5\xa1tevilni glasbeniki. Tako je spoznal klaviaturista Mr. Goodyja (Marijan Gudelj), bobnarja Goonyja, bas kitarista Kikyja the Kida in pevko Jadranko Bastaji\xc4\x87 - Yayo, ki so formirali prvo zasedbo Jinx. Skupina kariero za\xc4\x8dela pod imenom "High Jinx", ki so ga dobili na nastopu v popularnem zagreb\xc5\xa1kem klubu Saloon. Kasneje so nastopali le pod imenom "Jinx", ker so jih poslu\xc5\xa1alci, na prvih nastopih, imenovali za Jinxe. Prvi album, Sextaszy, je leta 1995 iz\xc5\xa1el v angle\xc5\xa1kem jeziku. Leta 1996 sta se skupini pridru\xc5\xbeila \xc5\xa1e bobnar Berko Muratovi\xc4\x87 in bas kitarist Samir Kadriba\xc5\xa1i\xc4\x87. Naslednje leto je skupina sklenila prvo pogodbo z zalo\xc5\xbebo Aquaris Records in pri njej izdala svoj drugi studijski album Second Hand, z uspe\xc5\xa1nico "Smijem se", skupini pa sta se pridru\xc5\xbeila \xc5\xa1e saksofonist Jak\xc5\xa1a Krileti\xc4\x87 - Jordes in trobenta\xc4\x8d Rudy B. Leta 1998 je skupina prejela nagrado Radio France International za najbolj\xc5\xa1ega novega izvajalca in Nagrado Crni ma\xc4\x8dak za rock nado. Rudy B je skupino zapustil leta 1999, zamenjal pa ga je Igor Pavlica. Skupina je istega leta posnela svoj tretji album Pompei \xe2\x80\x93 Ljetna plo\xc4\x8da katastrofe, ki vsebuje \xc5\xa1tevilne hite, med drugim "Bye Bye Baby Bye" in "Koliko suza za malo sna". Naslednje leto je skupina prejela nagrado Crni Ma\xc4\x8dak za najbolj\xc5\xa1i scenski nastop v \xc5\xbeivo. Leta 2001 so Jinxi izdali zelo uspe\xc5\xa1en album Avantura po\xc4\x8dinje, z njihovim najbolj popularnim hitom "Tamo gdje je sve po mom", kot tolkalist pa se jim je pridru\xc5\xbeil Boris Popov. Portal Muzika.hr je leta 2009 album postavil na 18. mesto lestvice hrva\xc5\xa1kih albumov desetletja. Leta 2002 je skupina prekinila z delovanjem. Nekaj \xc4\x8dasa so kro\xc5\xbeile govorice, da se bodo raz\xc5\xa1li, ker naj bi bil Dubravko Ivani\xc5\xa1 Ripper, vodja skupine Pips, Chips & Videoclips in mo\xc5\xbe pevke Yaye, s svojimi ljubosumnimi izpadi onemogo\xc4\x8dal delo skupine, zaradi \xc4\x8desar je Coco Mosquito obupoval, dokler na koncertu septembra 2001 v Kri\xc5\xbeankah Yaya zaradi napada joka ni hotela na oder, Cocu je prekipelo in skupina je razpadla. Leta 2002 je skupina prejela nagrado Porin za hit leta ("Tamo gdje je sve po mom")._NEWLINE_Leta 2006 se je skupina, brez Popova in Kre\xc4\x8di\xc4\x87a, ponovno aktivirala in za\xc4\x8dela s snemanjem novega albuma Na zapadu, ki je iz\xc5\xa1el leta 2007 pri zalo\xc5\xbebi Dallas Records, s katero je skupina sklenila pogodbo. Album je do\xc5\xbeivel uspeh, z njega pa so iz\xc5\xa1li trije singli: "Na \xc4\x8demu si ti?", "Na zapadu" in "Pored mene". Skupina je leta 2008 izdala prvi album v \xc5\xbeivo, Jinx Live, ki vsebuje posnetke s koncertov v Zagrebu, \xc4\x8cakovcu, Zadru, \xc5\xa0ibeniku in Osijeku, ki so potekali v okviru dvoranske turneje leta 2007. Leta 2010 je skupina izdala svoj najnovej\xc5\xa1i album Diksilend, ki je leta 2011 prejel nagrado Porin za najbolj\xc5\xa1i pop album.'